《哭梅直讲圣俞》
宋代·郭祥正

生事念死隔，歘如过鸟飞。长空不留迹，清叫竟何之。

死者固已矣，生者谩相思。昭亭雪塞山，相遇忘寒饥。

解剑贳浊酒，果肴躬自携。扫除长少分，旷荡文章期。

赠蒙以大白，自谓无复疑。及将起草茅，谨札还先驰。

邀我采石渡，烂醉霜蟹肥。沉吟望夫曲，朗诵天门诗。

险绝必使和，凡鱼岂龙追。篇篇被许可，当友不当师。

凌晨挂高帆，公行我言归。一别三四秋，音问山中稀。

去年集选曹，僮瘦马力羸。访公国东门，问我来何时。

青刍与白饭，诸子争赍持。论新复谈故，谓我今逾奇。

南还得长篇，万里衔光辉。此德未云报，讣音裂肝脾。

桓桓万人英，不遇终愁羁。一官止太学，薄命吁可悲。

所嗟吾道丧，斯文竟何为。譬彼卞子玉，弃置污浊泥。

凤来无嘉禾，啄肉纷群鸱。彼苍厥有主，此理安无欺。

呜呼如之何，酸嘶复酸嘶。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。